钦定古今图书集成/明伦汇编/官常典/第618卷 > 吴宝秀
## 钦定古今图书集成/明伦汇编/官常典/第618卷 > 吴宝秀

按《明外史》本传：“宝秀，字汝珍，浙江平阳人。万历十七
年进士。授大理评事，历寺副寺正。二十六年，出为南
康知府。湖口税监李道横甚，宝秀不与通。会漕舟南
还，乘北风扬帆直入湖口。道欲榷其货，遣卒急追之，
舟覆有死者。道即遣爪牙吏持牒捕漕卒，宝秀拒不发，道大怒。明年正月，飞章劾宝秀及星子知县吴一”
元、青山巡检程资阻挠税务。诏俱逮治。给事中杨应
文等请下抚、按公勘。大学士沈一贯、吏部尚书李戴、
国子祭酒方从哲等交章为言，俱不报。宝秀妻陈氏
恸哭请偕行，宝秀不可。乃括馀赀及簪环，得银三两，
许付其妾曰：“夫子行，以为路费。”夜，自经死。宝秀至京，
下诏狱。大学士赵志皋上言：“臣困卧床褥间，闻中外
人情汹汹，皆为矿税一事。闻宝秀逮系时，其妻投缳
自尽，阁郡号呼，几成变乱。事关民生向背，宗社安危，
臣不敢以将去之身隐默而不言。”星子民陈英者，方
庐墓，约儒士熊应凤等走京师，伏阙讼冤，乞以身代。
于是抚、按及南北诸臣论救者疏十馀上，帝皆不省。
一日，司礼田义汇诸疏进御前。帝怒，掷之地。义从容
拾起，复进之，叩首曰：“阁臣跪候朝门外，不奉处分，不
敢退。”从容为帝言。至九月，与一元等并释为民归家。
逾年卒。初，南康士民建祠，特祀陈氏，后改建《合宝秀》
祀之。天启中，赠太仆少卿，赐祭，录其一子。